P6_TA(2006)0465

Tibet

Az Európai Parlament állásfoglalása Tibetről

Az Európai Parlament,

- tekintettel korábbi állásfoglalásaira Tibetről és az emberi jogok helyzetéről Kínában,

- tekintettel 2006. szeptember 7-i, az EU és Kína kapcsolatáról szóló állásfoglalására [1],

- tekintettel az előrelépés hiányára az Európai Unió és Kína közötti emberi jogi párbeszédben,

- tekintettel a Rendfenntartó erők tisztségviselői által alkalmazott kényszerintézkedésekre vonatkozó alapelvekre, melyet az ENSZ 8. Kongresszusa a Bűnmegelőzésről és az Elkövetőkkel szembeni bánásmódról fogadott el (Havanna, 1990. augusztus 27- szeptember 7.),

- tekintettel a Polgári és Politikai Jogokról Nemzetközi Egyezségokmányára,

- tekintettel az ENSZ gyermekjogi egyezményére,

- tekintettel eljárási szabályzata 115. cikkének (5) bekezdésére,

A. mivel 2006. szeptember 30-án több mint 70 tibeti megpróbált áthaladni a jeges Nangpa hágón Tibet Himalája-régiójában, mintegy kétórányi járóföldre a nepáli határtól, menekült státusz keresése céljából Nepálban;

B. mivel a nemzetközi joggal ellentétben a kínai népi rendőrség tüzet nyitott fegyvertelen tibeti civilekre, köztük nőkre és gyerekekre; mivel az incidensről készült videofelvétel és fényképek arról tanúskodnak, hogy a tibeti csoport lassan távolodott a rájuk tüzelő kínai erőktől, nem közeledett a kínai erőkhöz, és nem is jelentett rájuk nézve veszélyt;

C. mivel Kelszang Namcó, egy tizenhét éves apáca halálos sebet kapott a kínai népi rendőrség lövéseitől; mivel meg nem erősített szemtanúi hírek szerint egynél több halott van; mivel egy tibetiekből álló csoportot, amelyben gyermekek is voltak, letartóztattak, miután tovább menekültek;

D. mivel a kínai állami hírügynökség, a Hszinhua egy "önvédelemként" megnevezett akcióról tett jelentést a régióban, annak ellenére, hogy a videó- és fényképfelvételek az ellenkezőjét mutatják; mivel a kínai hatóságok eddig egyáltalán nem ismerték el, hogy a Nangpa hágói incidens lejátszódott, sem azt, hogy bárki a kínai erők áldozatává esett volna;

E. mivel 2002 szeptembere óta visszaállították a hivatalos kapcsolatot a kínai hatóságok és a Dalai Láma képviselői között a kölcsönös bizalom visszaállítása érdekében;

F. mivel e kapcsolat és a központi kínai hatóságok által e találkozóknak tulajdonított jelentőség ellenére az elmúlt években gyakorta fordult elő a tibeti lakosság és különösen a tibeti szerzetesek ellen elkövetett visszaélés és az emberi jogok megsértése,

1. elítéli a túlzott erőszak alkalmazását a kínai népi rendőrség által, amikor fegyvertelen tibeti civilekre, köztük gyermekekre lőttek;

2. határozottan elítéli a fegyvertelen civil megölését, aki - mivel 18 év alatti volt - a nemzetközi jog szerint ugyancsak gyermeknek tekinthető;

3. nemtetszését fejezi ki a tibeti civilek bebörtönzését illetően, akik közük kilenc gyermek;

4. sürgeti a kínai hatóságokat, hogy garantálják, hogy az incidens alatt őrizetbe vett tibetieket nem részesítik rossz bánásmódban, és hogy tiszteletben tartják a nemzetközi emberi jogokat és a humanitárius jogi normákat;

5. sürgeti a kínai hatóságokat, hogy az incidenst követően letartóztatott gyermekeket azonnal engedjék szabadon;

6. sürgeti a kínai hatóságokat, hogy végezzenek teljes kivizsgálást a Nangpa hágón történtekkel kapcsolatban és biztosítsák, hogy az esetleg elkövetett bűncselekményekért felelős személyeket az igazságszolgáltatás kezébe adják;

7. felszólítja a Tanácsot és a Bizottságot, hogy nepáli képviseleteiken keresztül szorosan kövessék nyomon a csoportból azon tibetiek sorsát, akik elérték Nepál határát és hogy az Európai Unió és Kína közötti emberi jogi párbeszéd keretében e kérdéssel kapcsolatban fejezzék ki határozott tiltakozásukat a kínai hatóságoknál;

8. felszólítja a Tanácsot és a Bizottságot, hogy ismételjék meg álláspontjukat, miszerint kizárólag a Kínai Népköztársaság és a Dalai Láma képviselői közötti párbeszéd járulhat hozzá a békés és fenntartható megegyezéshez Tibet kérdésében, amellyel mindkét fél egyetért;

9. felszólítja a Kínai Népköztársaság kormányát, hogy folytassa a párbeszédet a Dalai Láma képviselőivel a vallási, kulturális, nyelvi és politikai jogok tiszteletben tartásának javítása érdekében a Tibeti Autonóm Régióban;

10. utasítja elnökét, hogy továbbítsa ezt az állásfoglalást a Tanácsnak, a Bizottságnak, az ENSZ főtitkárának, valamint a Kínai Népköztársaság kormányának.

[1] Elfogadott szövegek, P6_TA(2006)0346.

--------------------------------------------------